Zmenené a doplnené všeobecne záväzným nariadením č. 3/1998.
Úplné znenie vo všeobecne záväznom nariadení č. 5/1998.
Zmenené a doplnené všeobecne záväzným nariadením č. 5/2001.

Všeobecne záväzné nariadenie
hlavného mesta Slovenskej republiky Bratislavy
č. 1/1995
z 23. marca 1995
o digitálnej technickej mape Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave podľa § 4 ods. 5 a § 6 ods. 1 zákona Slovenskej národnej rady č. 369/1990 Zb. o obecnom zriadení a po dohode s Úradom životného prostredia hlavného mesta Slovenskej republiky Bratislavy podľa § 5 ods. 3 zákona Slovenskej národnej rady č. 369/1990 Zb. o obecnom zriadení v znení neskorších predpisov sa uznieslo na tomto všeobecne záväznom nariadení:

§ 1
Účel
Toto všeobecne záväzné nariadenie (ďalej len „nariadenie“) upravuje:
a)	obsah, tvorbu a spravovanie digitálnej technickej mapy Bratislavy (ďalej len „digitálna mapa“),
b)	uvedenie digitálnej mapy do užívania,
c)	povinnosti právnických osôb a fyzických osôb, ktoré vykonávajú stavebnú činnosť na území hlavného mesta Slovenskej republiky Bratislavy (ďalej len „hlavné mesto“) pri ohlasovaní zmien obsahu digitálnej mapy,
d)	evidenciu technických parametrov zariadení spravovaných jednotlivými správcami (§ 8).

§ 2
Digitálna mapa
(1) Digitálna mapa je vo vlastníctve hlavného mesta a tvorí súčasť Mestského informačného systému hlavného mesta (ďalej len „mestský informačný systém“) a tvorí súčasť jeho územnoidentifikačného podkladu.
(2) Pod pojmom digitálna mapa sa rozumejú prepojené súbory údajov spracúvaných na prostriedkoch výpočtovej techniky. Ide o:
a)	vybrané časti informačného súboru lokalizácie, automatizovaného informačného systému geodézie, kartografie a katastra, vyjadrené vo forme digitálnej katastrálnej mapy v mierke 1 : 1000,
b)	vybrané časti informačného systému katastra nehnuteľností spravované Katastrálnym úradom Bratislava, vyjadrené vo forme písomného operátu evidencie nehnuteľností,
c)	údaje o polohopise, výškopise a popise nad rámec informačného súboru lokalizácie (§ 5),
d)	vybrané časti z technickej dokumentácie informačných systémov správcov technického vybavenia.1)

§ 3
Spravovanie digitálnej mapy
(1) Správcom digitálnej mapy je Magistrát hlavného mesta Slovenskej republiky Bratislavy (ďalej len „správca mapy“).
(2) Správca mapy zabezpečuje financovanie, plánovanie a riadenie tvorby digitálnej mapy, prevádzku príslušných dátových súborov, ich archivovanie vždy ku koncu príslušného roka a poskytovanie údajov z týchto súborov.
(3) Údržbu digitálnej mapy vykonáva správca mapy aktualizáciou jej obsahu na základe aktualizačných údajov získaných plnením ohlasovacej povinnosti zmien podľa § 7 tohto nariadenia.
(4) Správca mapy vedie evidenciu správcov jednotlivých inžinierskych sietí a parametrov technických zariadení nimi spravovaných.
(5) Správcovia jednotlivých súborov údajov digitálnej mapy sú:
a)	Katastrálny úrad Bratislava
aa)	informačný súbor lokalizácie (územnoidentifikačný podklad),
bb)	informačný systém katastra nehnuteľností,
b)	hlavné mesto - súbory údajov o polohopise, výškopise a popise nad rámec informačného súboru lokalizácie,
c)	jednotliví správcovia technického vybavenia - súbory údajov (§ 5) evidencie parametrov zariadení nimi spravovaných.

§ 4
Tvorba digitálnej mapy
(1) Digitálna mapa sa tvorí podľa metodického návodu a technologického postupu správcu mapy, ako záväznej normy pre územie hlavného mesta v rozsahu § 1 tohto nariadenia. Údaje v nej evidované majú charakter údajov úradne overených.
(2) Technologický postup a metodický návod tvorby digitálnej mapy ako záväzné normy pre hlavné mesto určujú:
a)	obsah technickej mapy,
b)	systémové prostredie tvorby,
c)	presnosť tvorby dát,
d)	spôsob aktualizácie.
(3) Vstupné údaje digitálnej mapy tvoria:
a)	vybrané číselné údaje územnoidentifikačného súboru a informačného systému katastra nehnuteľností,
b)	číselné údaje o polohopise a výškopise získané geodetickým meraním,
c)	číselné údaje o polohopise získané digitalizáciou Technickej mapy Bratislavy,
d)	údaje o technickom vybavení poskytnuté podľa § 4 ods. 4 a 5 tohto nariadenia,
e)	číselné údaje poskytnuté na základe ohlasovacej povinnosti zmien obsahu digitálnej mapy (§ 7).
(4) Údaje o zariadeniach spravovaných jednotlivými správcami musia obsahovať údaje o polohe, výške (ak je známa), technické parametre, druhu vedenia a identifikačné údaje o objektoch a technických parametroch zariadení, ktoré sa nachádzajú pod povrchom alebo na povrchu územia hlavného mesta.
(5) Do digitálnej mapy sa zaraďujú údaje o polohe a výške a identifikačné údaje o objektoch a vedení technického vybavenia, ktoré sa nachádzajú pod povrchom alebo na povrchu pozemkov spravovaných príslušným správcom technického vybavenia.
(6) Údaje uvedené v odseku 4 je správca technického vybavenia povinný odovzdať správcovi mapy do 30 dní od ich získania.
(7) Formy odovzdávania údajov z dokumentácie správcov technického vybavenia správcovi mapy môžu byť:
a)	údaje z vlastného informačného systému (v digitálnej forme) na počítačovom médiu,
b)	kópie mapovej časti technickej dokumentácie správcu, obsahujúce skutočný stav objektov a vedenia s udaním presnej polohy,
c)	číselné údaje geodetickej časti dokumentácie skutočného prevedenia stavby overené zodpovedným geodetom,2) vždy doplnené o identifikáciu príslušného úseku vedenia alebo objektu.
(8) Správca mapy spracuje takto získané údaje a predloží ich správcovi technického vybavenia k overeniu. Po overení a odstránení prípadných závad je správca technického vybavenia povinný potvrdiť, že údaje vedené v digitálnej mape súhlasia s jeho dokumentáciou.
(9) Správca technického vybavenia je povinný tieto údaje, vrátane identifikátorov viesť ako záväznú polohovú identifikáciu vo vlastnej technickej dokumentácii (vo vlastnom informačnom systéme) ako oficiálne údaje.

§ 5
Obsah digitálnej mapy
Predmetom merania a zisťovania digitálnej mapy sú:
a)	trvalo stabilizované body podrobného polohového a výškového bodového poľa,
b)	stavby presahujúce 1 m2 zastavanej plochy alebo vyžadujúce stavebné povolenie,3)
c)	dopravné siete a zariadenia,
d)	verejná zeleň,
e)	vodné toky a plochy,
f)	objekty a vedenie technického vybavenia,
g)	hranice správne, katastrálne a iných územných celkov, pozemkov, zastavaných území, chránených území, ochranných pásiem, technických ochranných pásiem,
h)	údaje o výškopise,
i)	popis (názvy ulíc, inštitúcií, čísla mapových listov a pod.),
j)	ostatné údaje (napr. hranice intravilánu, lesný fond).

§ 6
Ohlasovacia povinnosť zmien obsahu digitálnej mapy
(1) Ohlasovacia povinnosť zmien obsahu digitálnej mapy (ďalej len „ohlasovacia povinnosť zmien“) sa vzťahuje na právnické osoby alebo fyzické osoby vykonávajúce stavebnú činnosť na území hlavného mesta, v dôsledku ktorej nastane zmena priestorovej polohy už existujúceho alebo nového objektu.
(2) Ohlasovacia povinnosť zmien o údajoch nehnuteľností sa plní výhradne na základe osobitných predpisov4) s využitím výsledkov meraní odovzdaných správcovi mapy (§ 7 ods. 1).
(3) Správca technického vybavenia je povinný pri každej zmene obsahu digitálnej mapy poskytnúť správcovi mapy údaje o zmenách formou výsledkov geodetického zamerania skutočného vyhotovenia stavby (§ 7 ods. 1).
(4) Lehota pre plnenie ohlasovacej povinnosti zmien u správcov technického vybavenia je 30 dní a platí odo dňa:
a)	uvedenia predmetu merania do užívania,
b)	odstránenia predmetu užívania alebo zisťovania.
(5) Pri overení správnosti údajov o zmenách sa postupuje podľa § 4 ods. 6, pri zapisovaní zmien do operátu digitálnej mapy sa dodržuje časové poradie, v ktorom boli návrhy na zmenu zápisu údajov doručené.

§ 7
Splnenie ohlasovacej povinnosti zmien
(1) Právnická osoba alebo fyzická osoba splní v zmysle § 6 ods. 1 až 4 tohto nariadenia ohlasovaciu povinnosť zmien odovzdaním dokumentácie polohového a výškového zamerania skutočného vyhotovenia dokončených objektov alebo ich častí formou meračského náčrtu a zoznamu súradníc alebo formou meračského náčrtu a záznamu na správcom definovanom magnetickom médiu, potvrdenej zodpovedným geodetom.
(2) Pri stavebnej činnosti je právnická osoba alebo fyzická osoba povinná odovzdať určenú dokumentáciu správcovi mapy tak, aby ku kolaudačnému konaniu predložil potvrdenie správcu mapy o jej odovzdaní.
(3) Dokumentácia stavby odovzdávaná správcovi mapy obsahuje najmä:
a)	mestskú časť,
b)	katastrálne územie,
c)	identifikáciu stavby, prípadne objektu,
d)	názov, adresu a IČO investora,
e)	poľný náčrt,
f)	zoznam súradníc (v systéme S-JTSK) a výšok (vo výškovom systéme Balt po vyrovnaní (B.p.v.),
g)	triedu presnosti výsledku meraní,
h)	v prípade počítačového média údaj o systéme spracovania,
i)	ďalšie náležitosti (dátum, podpis a odtlačok pečiatky zodpovedného geodeta).
(4) V prípade nesplnenia povinnosti uvedenej v odseku 2 príslušný úrad životného prostredia (v súlade s dohodou) uloží investorovi lehotu splnenia tejto povinnosti, ktorá sa požaduje ku kolaudačnému konaniu.

§ 8
Evidencia správcov technického vybavenia
(1) Pod technickým vybavením sa rozumie najmä súbor inžinierských sietí, stavebných a prevádzkových objektov a plôch slúžiacich k zásobovaniu energiou, teplom, vodou, svetlom, k odkanalizovaniu daného územia, pre telekomunikácie, káblovú televíziu, diaľkové káble, oznamovacie a zabezpečovacie káble, ropovody, účelové siete a ich domové prípojky.
(2) V evidencii správcov technického vybavenia je vedená každá právnická osoba alebo fyzická osoba, ktorá nakladá v rámci svojho predmetu činnosti s vedeniami a objektami technického vybavenia, a ktorá je uvedená v prílohe č. 1 tohto nariadenia.
(3) Správca technického vybavenia je povinný odovzdať správcovi mapy vyplnený Evidenčný list správcu objektov a vedenia technického vybavenia (ďalej len „evidenčný list“) podľa prílohy č. 2 tohto nariadenia do jedného mesiaca od nadobudnutia účinnosti tohto nariadenia.
(4) Zmenu údajov v evidenčnom liste je povinný správca technického vybavenia oznámiť správcovi mapy do jedného mesiaca od ich zistenia (uvedené platí aj pre nadobudnutie nových údajov uvedených v odseku 1.
(5) Prijatie evidenčného listu alebo údajov o zmene potvrdí správcovi technického vybavenia správca mapy písomne do 15 dní od ich obdržania.

§ 9
Poskytovanie údajov z digitálnej mapy
(1) Údaje z digitálnej mapy sa poskytujú formou užívateľských výstupov.
(2) Obsahom užívateľských výstupov sú údaje o objektoch a vedení na zadanom území v rozsahu dát uložených v datových súboroch digitálnej mapy. Užívateľ určuje výber objektov, výber údajov o týchto objektoch a vymedzuje príslušnú časť územia.
(3) Užívateľské výstupy sa poskytujú vo forme:
a)	záznamov vybraných častí údajov na počítačovom médiu,
b)	grafických výstupov vybraných častí údajov ako účelových máp s voliteľným obsahom,
c)	výstupov vybraných častí údajov.

§ 10
Úhrada za poskytovanie užívateľských výstupov
Užívateľské výstupy správca mapy poskytuje:
a)	odplatne: právnickým osobám a fyzickým osobám pri splnení ustanovenia osobitného predpisu5) a cenníka schváleného primátorom hlavného mesta, ktorý pre účely tohto nariadenia rozlišuje:
aa)	interný užívateľ - obyvatelia hlavného mesta, orgány miestnej štátnej správy s pôsobnosťou na území hlavného mesta a právnické osoby alebo fyzické osoby, ktoré majú registrované sídlo, alebo prevádzkáreň na území hlavného mesta,
bb)	externý užívateľ - ostatné fyzické osoby a právnické osoby,
b)	bezodplatne:
aa)	mestským organizáciám zriadeným hlavným mestom len pre vlastné potreby,
bb)	mestským častiam pre ich vlastnú potrebu bez poskytnutia tretej osobe,
cc)	orgánom miestnej štátnej správy pre plnenie ich úloh bez poskytnutia údajov tretej osobe a za podmienky vzájomnosti.

§ 11
Sankcie
(1) Fyzická osoba, ktorá poruší toto nariadenie, dopúšťa sa priestupku proti poriadku v správe hlavného mesta, za ktorý možno uložiť pokutu do 1000 Sk a v blokovom konaní do 500 Sk.6)
(2) Právnickej osobe, ktorá poruší toto nariadenie, môže primátor hlavného mesta uložiť pokutu do 200 000 Sk.7) Pokutu možno uložiť do 2 mesiacov odo dňa, kedy sa primátor hlavného mesta dozvedel o tom, kto sa porušenia dopustil, najneskôr do jedného roka od spáchania konania opodstatňujúceho uloženie pokuty.

§ 12
Prechodné ustanovenia
(1) Digitálna mapa sa uvádza do užívania v jednotlivých mestských častiach hlavného mesta (ďalej len „mestská časť“).
(2) Platnosť zavedenia digitálnej mapy v mestskej časti určí primátor hlavného mesta po prerokovaní so starostom mestskej časti.
(3) Zavedenie digitálnej mapy v mestskej časti bude verejne oznámené obvyklým spôsobom.
(4) Digitálna mapa na území, v ktorom bola zavedená, nahrádza Technickú mapu Bratislavy.

§ 13
Účinnosť
Toto nariadenie nadobúda účinnosť 1. mája 1995.

Peter Kresánek v. r.
primátor

Príloha č. 1
všeobecne záväzného nariadenia
hlavného mesta Slovenskej republiky Bratislavy č. 1/19951.

1.	Západoslovenské energetické závody, Hraničná 14, 827 14 Bratislava
2.	Vodárne a kanalizácie, š. p., Prešovská 48, 826 48 Bratislava
3.	Slovenský plynárenský priemysel, Votrubová 1, 825 17 Bratislava
4.	Západoslovenské energetické závody, Čulenova 6, 816 47 Bratislava
5.	DPMB-elektrické dráhy, odšt. podnik, Pribinova 1, 812 39 Bratislava
6.	Mestská správa telekomunikácií, Jarošova 1, 832 88 Bratislava
7.	Správa pozemných komunikácií, Mlynské Nivy 37, 827 30 Bratislava
8.	Západoslovenské vodárne a kanalizácie, Drieňova 5, 826 29 Bratislava
9.	ZSR-oznamovacie a zabezpeč. káble, Trnavská 25, 841 03 Bratislava
10.	Želstav - AZ, spol. s r. o. (býv. Žel. staviteľstvo), Štefánikova 15, 814 19 Bratislava
11.	Železnice Slovenskej republiky, Klemensova 8, 811 09 Bratislava
12.	Riaditeľstvo diaľkových káblov, Nám. Slobody 6, 817 52 Bratislava
13.	Oblastná správa diaľkových káblov, Sliačska 17, 832 11 Bratislava
14.	ISTROCHEM, Nobelova 34, 836 05 Bratislava
15.	Systémová kábelová televízia (SKT, s r. o.), Šustekova 29, 851 05 Bratislava

Príloha č. 2
všeobecne záväzného nariadenia
hlavného mesta Slovenskej republiky Bratislavy č. 1/1995

evidenčné č.*)

EVIDENČNÝ LIST
správcu objektu a zariadení ním spravovaných

a) názov, sídlo a adresa organizácie: .............................................................................................
.............................................................................................................  PSČ .................................
b) identifikačné číslo organizácie (IČO): .........................................................................................
c) nadriadený orgán, adresa (IČO): ................................................................................................
.........................................................................................................................................................
d) výpočet druhov zariadení v správe organizácie: ........................................................................
........................................................................................................................................................
e) meno, funkčné zaradenie a adresa pracovníka zodpovedného za technickú dokumentáciu skutočného vykonania objektu a vedení zariadenia: 
.........................................................................................................................................................
.........................................................................................................................................................
f) meno, funkčné zaradenie a adresa vedúceho pracovníka riadiaceho geodetické práce:
.........................................................................................................................................................
g) mená pracovníkov, ktorí získali preukaz spôsobilosti k výkonu funkcie zodpovedného geodeta podľa vyhlášky SÚGK o geodetických prácach vo výstavbe č. 11/1974 Zb.:
.........................................................................................................................................................
.........................................................................................................................................................
.........................................................................................................................................................
Spracoval dňa: ......................................................

.............................................................
pečiatka a podpis

h) potvrdenie poverenej organizácie o zaradení správcu technického vybavenia do evidencie (o zmene)

.............................................................
pečiatka a podpis